Gerhard Bjelland

Gerhard Emil Bjelland (1936–2026) var en norsk skuespiller som var ansatt ved Nationaltheatret fra 1961 til 2006. Han tolket nærmere 200 roller ved teatret, men hadde også en rekke oppgaver innen film, radioteater og fjernsyn.

 Liv og virke 
Han flyttet til Nøtterøy i 1940 som fireåring, senere til Tjøme der han vokste opp. 

Han debuterte i 1960 i NRKs første fjernsynsteaterforestilling Det er fra politiet, mens han ennå studerte ved Statens Teaterskole. Året etter ble han engasjert ved Nationaltheatret hvor han debuterte som sigøyner i Reisen til Julestjernen julen 1961. Han opererte i et bredt repertoar og spilte større og mindre roller hos de fleste klassiske dramatikere. Han gjorde seg bemerket innen samtidsdrama og komedier, gjerne som karaktersterke, underlige skikkelser i handlingens periferi.

Våren 2005 tolket han rollen som den opprørske slaven Lucky i Samuel Becketts Vente på Godot. Sammen med Toralv Maurstad, Espen Skjønberg og Erik Hivju bidro han til at toakteren gikk for fulle hus på Amfiscenen og Hovedscenen i fire sesonger. 

Høsten 2005 spilte han psykologen Herr Richard i Kommunikasjon mellom svin på Torshovteatret, en enakter som fikk god kritikker. Våren 2006 var han Tømmerhogger i Federico García Lorca -stykket Blodbryllup. Han ble pensjonist samme år, men opptrådte igjen ved sitt gamle teater da Vente på Godot ble nyoppført på Amfiscenen våren 2007. NRK Drama dokumenterte denne siste runden av Godot.

Bjelland spilte i 15 versjoner av Reisen til Julestjernen, men i ulike roller. Han startet som sigøyner i 1961-oppsetningen, spilte Ole i 1963 og var magisteren i 1966, den siste «julestjernen» ved Nationaltheatret på 19 år. I 1985 returnerte stykket, og Bjelland var tilbake som magister. I 1988 hadde han skiftet rolle til kongen, og han skulle gjenta denne rollen i oppsetningene i 1989, 1990, 1993, 1994, 1996, 1998, 2000 og 2005. I 2007-utgaven av barnas favorittstykke var han tilbake i rollen som magister. Hans siste «julestjerne» var vinteren 2010, også som magister.

I 2012 gjorde han sin siste opptreden på Nationaltheatret, i dokumentarstykket Rimini Protokoll.

 Film- og TV-roller 
 1960: Det er fra Politiet 
 1962: Sønner av Norge kjøper bil
 1980: At dere tør! – far
 1997: Blind gudinne – Lavstrand
 2002: Holms – misfornøyd pasient
 2002: Folk og røvere i Kardemomme by – Silius

 Referanser 

 Eksterne lenker 


Kategori:Norske skuespillere
Kategori:Skuespillere ved Nationaltheatret
Kategori:Personer fra Sandnes kommune
Kategori:Personer fra tidligere Tjøme kommune
Kategori:Personer fra tidligere Nøtterøy kommune
Kategori:Personer fra Færder kommune